RESOLUCIÓN do 11 de marzo de 2025, da Dirección Xeral de Simplificación Administrativa e do Patrimonio, pola que se ordena a publicación dos estatutos da sociedade mercantil pública autonómica Sociedade de Vivenda Pública de Galicia, S.A.
Consellería de Facenda e Administración Pública — III. Outras disposicións — 21/03/2025

O Consello da Xunta de Galicia, na súa reunión do día 11 de novembro de 2024, adoptou, por proposta do conselleiro de Facenda e Administración Pública, o acordo polo que se autorizou a redacción dos estatutos da sociedade mercantil pública autonómica Sociedade de Vivenda Pública de Galicia, S.A.
Así mesmo, o Consello da Xunta de Galicia, na súa reunión do día 27 de decembro de 2024, adoptou, por proposta do conselleiro de Facenda e Administración Pública e como consecuencia da ampliación de capital da sociedade mercantil pública autonómica Sociedade de Vivenda Pública de Galicia, S.A., o acordo polo que se autorizou a modificación dos artigos 6 e 7 dos estatutos da citada sociedade.
En cumprimento do disposto nos artigos 104.3 e 105.2 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, ordénase a publicación no
Diario Oficial de Galicia
, como anexo a esta resolución, dos estatutos da sociedade mercantil pública autonómica Sociedade de Vivenda Pública de Galicia, S.A.
Santiago de Compostela, 11 de marzo de 2025
Artigo 1.
Denominación e réxime xurídico
1. Baixo a denominación Sociedade de Vivenda Pública de Galicia, S.A. constitúese unha sociedade anónima de nacionalidade española para a realización de actividades urbanísticas no territorio de Galicia. Rexerase por estes estatutos; polo texto refundido da Lei de sociedades de capital (LSC), aprobado polo Real decreto lexislativo 1/2010, do 2 de xullo; pola Lei 16/2010, do 17 de decembro, de organización e funcionamento da Administración xeral e do sector público autonómico de Galicia (Lofaxga); pola Lei 6/2023, do 2 de novembro, do patrimonio da Comunidade Autónoma de Galicia, e polo resto das disposicións que lle sexan de aplicación.
Así mesmo, seralle aplicable a normativa relativa á transparencia de relacións financeiras entre as administracións públicas e as empresas públicas dependentes delas.
2. A sociedade está adscrita á consellería con competencias en xestión e desenvolvemento de solo residencial e vivenda e será tutelada polo Instituto Galego da Vivenda e Solo.
Artigo 2.
Obxecto social
1. O obxecto social vén constituído pola realización das actividades dirixidas á promoción e xestión de vivenda con destino a venda ou alugueiro, así como á promoción de solo residencial no territorio da Comunidade Autónoma de Galicia. O desenvolvemento destas actividades ten por finalidade garantir a utilización do solo de acordo co interese xeral e dotar a Comunidade Autónoma de solo para a construción de vivendas dignas e adecuadas, especialmente para os sectores con menos capacidade económica, actuando como elemento de regulación do mercado inmobiliario e de mellora da calidade ambiental.
Inclúense nestas actividades as seguintes:
a) Promoción de vivenda mediante a correspondente acción edificatoria ou de rehabilitación destinada a albergar vivendas, incluídas vivendas suxeitas a calquera réxime de protección pública.
b) Desenvolvemento de solo residencial mediante a correspondente acción urbanizadora precisa para a execución do planeamento urbanístico.
c) Adquisición, por calquera título, de terreos destinados á formación de reservas de solo, preparación de soares, dotacións e equipamentos, fomento da vivenda ou calquera outra finalidade análoga de carácter urbanístico.
d) Adquisición, arrendamento, alleamento e permuta de bens inmobles.
e) A promoción e a xestión de actuacións en materia de vivenda e solo que desenvolva directamente a propia sociedade ou en colaboración con outras administracións públicas competentes ou con entidades privadas, de acordo coa normativa vixente.
f) No desenvolvemento dos seus fins, poderá levar a cabo cantas actuacións considere convenientes en relación coa elaboración de estudos, redacción de proxectos e plans de ordenación, execución de obras, adquisición, comercialización, permuta e alleamento a título oneroso de solo, equipamento e vivendas, constitución de dereitos reais e gravames sobre bens, xestión e explotación de obras e servizos e calquera outra que considere necesaria cos límites establecidos pola lexislación aplicable da Comunidade Autónoma de Galicia e polo resto do ordenamento xurídico.
Artigo 3.
Realización do obxecto social
Para a realización do obxecto social, o órgano de representación da sociedade poderá realizar todos os actos tendentes a este, e entre eles os seguintes:
1. Adquirir, constituír, modificar e extinguir toda clase de dereitos sobre bens mobles ou inmobles que autorice o dereito común para a mellor consecución da promoción e venda de solo residencial, así como da urbanización, edificación e aproveitamento da área de actuación.
2. Chegar a acordos cos organismos competentes que deban coadxuvar, por razón da súa competencia, ao mellor éxito da xestión.
3. Allear, mesmo anticipadamente, as parcelas que darán lugar aos soares resultantes da ordenación, nos termos máis convenientes para asegurar a súa edificación nos prazos previstos.
4. Participar en sociedades, públicas ou privadas, cuxo fin sexa a promoción de actuacións en materia de solo residencial. As ditas participacións poderán ter por obxecto tanto a preparación e urbanización do solo, que quedará á dispoñibilidade de calquera das partes, como a redacción dos proxectos e a execución e rehabilitación das obras de vivendas de protección oficial de promoción pública.
Artigo 4.
Domicilio
1. A sociedade fixa o seu domicilio social en Santiago de Compostela, no polígono das Fontiñas, Área Central, s/n.
2. Facúltase o Consello de Administración para variar o domicilio social dentro da Comunidade Autónoma, así como para decidir ou acordar a creación, modificación, supresión ou traslado de oficinas, sucursais ou dependencias de calquera clase ou en calquera lugar, coas tarefas, facultades, modalidades e funcionamento que o propio Consello determine.
Artigo 5.
Duración
A sociedade constitúese por tempo indefinido e as súas actividades darán comezo o mesmo día en que se outorgue a correspondente escritura pública.
Artigo 6.
Capital social
O capital social é de cento oito millóns novecentos vinte e oito mil seiscentos corenta e nove euros con setenta e seis céntimos (108.928.649,76), totalmente subscrito e desembolsado.
A participación directa ou indirecta na sociedade da Administración xeral da Xunta de Galicia e das demais entidades instrumentais reguladas na Lei 16/2010, do 17 de decembro, deberá ser, en todo momento, maioritaria. En todo caso, a totalidade do capital da sociedade será de titularidade pública.
Artigo 7.
Accións
1. O capital social estará representado por cento setenta e sete mil cincocentas sete (177.507) accións nominativas, de 613,658333 € de valor nominal cada unha delas.
2. As accións estenderanse en libros talonarios, estarán numeradas correlativamente e todas se anotarán nun Rexistro Especial da Sociedade no cal se farán constar, igualmente, as sucesivas transmisións e a constitución de dereitos reais sobre aquelas. A inscrición neste rexistro é condición necesaria para acreditar a condición de socio ou a titularidade das accións.
3. Os títulos das accións contarán cos requisitos que determina o artigo 114 da LSC, e levarán as sinaturas dos membros do Consello de Administración, que poderán figurar timbradas.
4. Analogamente, coa sinatura, timbrada ou non, de dous conselleiros ou conselleiras, poderán estenderse extractos de inscrición ou xustificantes da titularidade das accións, mesmo mediante un solo documento para cada accionista.
Artigo 8.
Dereitos e obrigas dos accionistas
1. A titularidade das accións, debidamente acreditada ante a sociedade, atribúe e, polo tanto, habilita para o exercicio dos dereitos políticos e económicos que configuran estes estatutos ou a LSC. Comporta, así mesmo, a aceptación destes estatutos, dos acordos validamente adoptados polos órganos sociais e das obrigas derivadas da dita condición de accionista.
2. Para todos os efectos relacionados coa sociedade, as accións encóntranse domiciliadas no domicilio social, con renuncia a calquera outro foro.
Artigo 9.
Réxime de transferencia
1. Ademais das limitacións e formalidades legais que afecten os órganos e entidades públicas, e sempre tendo en conta o disposto no artigo 6, parágrafo segundo, destes estatutos, cando os socios desexen transmitir as accións que lles pertenzan, comunicaranllo previamente por escrito, con indicación do prezo e demais condicións de venda, ao Consello de Administración da sociedade. O Consello, no prazo dun mes desde que reciba a dita notificación, poderá optar por propoñer a súa adquisición para a sociedade, aos fins e cos requisitos establecidos pola LSC, artigo 146 e seguintes, ou pola designación de quen deba adquirilas en igual prazo.
A falta de notificación previa, ou a transmisión das accións por prezo ou en condicións distintas das que figuren na notificación feita ao Consello de Administración ou a organismo ou entidade distintas da proposta por este ou pola sociedade, faculta esta para considerar a transmisión como non realizada, non lle recoñecer o adquirinte a calidade de socio ou denegar a inscrición da transmisión no libro de Rexistro de Accións.
Se non existe oferta de compra dun terceiro, o prezo das accións, para efectos do dereito de adquisición preferente pola sociedade, ou polo terceiro proposto polo Consello, será o que resulte do último balance aprobado pola Xunta Xeral de accionistas.
2. No dorso de todos os títulos figurarán impresas ou timbradas as limitacións contidas neste artigo.
Artigo 10.
Obrigas
A sociedade non poderá emitir obrigas ou outros títulos que recoñezan ou creen unha débeda.
Artigo 11.
Órganos sociais
O goberno e a administración da sociedade están encomendados basicamente á Xunta Xeral de accionistas e ao Consello de Administración, sen prexuízo dos demais órganos previstos nestes estatutos.
Artigo 12.
Xunta Xeral de accionistas
1. Os accionistas, constituídos en xunta xeral debidamente convocada, decidirán por maioría nos asuntos propios da competencia deste órgano social.
2. Todos os socios, incluso os disidentes e os que non participaron na reunión, quedan sometidos aos acordos da Xunta Xeral.
3. As xuntas xerais poden ser ordinarias ou extraordinarias. A Xunta Xeral ordinaria reunirase, necesariamente, nos prazos determinados pola LSC. A Xunta Xeral extraordinaria reunirase cando así o solicite un número de accionistas que represente, polo menos, o cinco por cento do capital social desembolsado, e expresará na solicitude os asuntos que se van tratar na xunta. Neste caso, a xunta deberá ser convocada para que teña lugar dentro dos dous meses seguintes á data en que para tal efecto se lles requirise notarialmente aos administradores ou administradoras.
Artigo 13.
Convocatoria
1. As xuntas xerais serán convocadas polo Consello de Administración mediante anuncio publicado na páxina web da sociedade ou na súa falta, calquera procedemento de comunicación individual e escrita que asegure a súa recepción por todos os socios no domicilio designado para o efecto, no cal se expresará o lugar, a data e a hora da reunión en primeira e, de ser o caso, segunda convocatoria, e os asuntos que se vaian tratar. Entre a primeira e a segunda reunión deberá mediar, polo menos, un prazo de vinte e catro horas.
2. A convocatoria para a reunión da Xunta Xeral, tanto ordinaria como extraordinaria, deberá publicarse cun mes de antelación, como mínimo, á data en que a reunión teña que realizarse.
O dito prazo computarase, no caso de convocatoria individual a cada socio, a partir da data en que foi remitido o anuncio ao último deles.
3. Malia o disposto nos números anteriores, a Xunta Xeral entenderase convocada e quedará validamente constituída para tratar calquera asunto sempre que estea presente ou representada a totalidade do capital e os asistentes acepten por unanimidade a realización da reunión.
Artigo 14.
Asistencia e representación. Dereito ao voto
1. Poderán asistir á xunta xeral todos os accionistas que, con cinco días de antelación ao da data da súa realización, figuren como titulares das accións no libro de rexistro da sociedade.
Cada acción concede dereito a un voto.
2. Os accionistas a que se refira o punto anterior poderán recoller no domicilio da sociedade, a partir da publicación da convocatoria da Xunta Xeral ou da súa recepción e ata corenta e oito horas antes do día fixado para a súa realización, unha papeleta de asistencia na cal consten o nome do accionista e o número de accións de que sexa titular.
3. Os accionistas que non concorran á xunta poderán conferir, nas condicións que a LSC establece, a súa representación a calquera persoa natural, facéndoo constar para o efecto na papeleta de asistencia.
4. As reunións da Xunta Xeral serán presididas polo presidente ou presidenta do Consello de Administración da sociedade, ou por quen faga as súas veces. Actuará de secretario ou secretaria, con voz pero sen voto, o do Consello de Administración, ou o seu substituto conforme o artigo 24.3.
5. Asistencia telemática. Os accionistas poderán asistir á xunta xeral por medios telemáticos que garantan debidamente a identidade do suxeito.
6. Xunta exclusivamente telemática. Os administradores ou administradoras poderán convocar a xunta xeral para que terá lugar sen a asistencia física dos socios ou dos seus representantes, de conformidade co previsto no artigo 182.bis da Lei de sociedades de capital. No non previsto neste precepto, as xuntas exclusivamente telemáticas someteranse ás regras xerais aplicables ás xuntas presenciais, adaptadas, de ser o caso, ás especialidades que derivan da súa natureza.
A realización da xunta exclusivamente telemática estará supeditada, en todo caso, a que a identidade e a lexitimación dos socios e dos seus representantes estean debidamente garantidas e a que todos os asistentes poidan participar efectivamente na reunión mediante medios de comunicación a distancia apropiados, como audio ou vídeo.
A xunta exclusivamente telemática considerarse realizada no domicilio social, con independencia de onde se encontre o seu presidente ou a súa presidenta.
Artigo 15.
Quórum de constitución
A xunta xeral ordinaria e extraordinaria debidamente convocadas quedarán validamente constituídas, na primeira ou segunda convocatoria, cando se acade o quórum de asistencia previsto na LSC en función dos temas que se sometan á súa deliberación.
Artigo 16.
Réxime de decisións
1. A acta deberá ser aprobada pola propia Xunta ao final da reunión ou, na súa falta e dentro do prazo de quince (15) días, polo presidente ou presidenta da Xunta Xeral e dous socios interventores, un en representación da maioría e outro pola minoría. Nas actas, ou como anexo a elas, faranse constar os accionistas presentes e representados e o número de accións, propias e alleas, coas cales concorre cada un. A aprobación da acta farase na forma que prevé a LSC, momento a partir do cal terá forza executiva.
2. Os acordos da Xunta adoptaranse por maioría simple, agás os supostos previstos nestes estatutos e na lei, nos cales se require maioría cualificada. Cada acción dá dereito a un voto.
Artigo 17.
Atribucións da Xunta Xeral
Correspóndelle á Xunta Xeral de accionistas:
1. Deliberar e adoptar acordos sobre as cuestións que reservan á súa competencia a LSC ou estes estatutos.
2. Nomear, de entre os conselleiros ou conselleiras, o presidente ou presidenta do Consello de Administración.
3. Deliberar e resolver, de ser o caso, sobre as cuestións que lle someta o Consello de Administración.
Artigo 18.
Consello de Administración
1. O Consello de Administración estará formado por un número de entre seis e dez conselleiros ou conselleiras.
2. Ás reunións do Consello de Administración poderán asistir, con voz pero sen voto, os directivos ou técnicos da sociedade que para tal efecto sexan convocados polo presidente ou presidenta, por propia iniciativa ou por petición da maioría dos membros do Consello.
3. Asistencia telemática. Os conselleiros ou conselleiras poderán asistir ás sesións do Consello por medios telemáticos que garantan debidamente a identidade do suxeito.
4. Consello exclusivamente telemático. Poderase convocar o Consello de Administración para que teña lugar sen a asistencia física dos seus membros. No non previsto neste punto, os consellos exclusivamente telemáticos someteranse ás regras xerais aplicables aos consellos presenciais, adaptadas, de ser o caso, ás especialidades que derivan da súa natureza.
A realización da sesión do Consello exclusivamente telemática estará supeditada, en todo caso, a que a identidade dos conselleiros ou conselleiras estea debidamente garantida e a que todos os asistentes poidan participar efectivamente na reunión mediante medios de comunicación a distancia apropiados, como audio ou vídeo.
O consello exclusivamente telemático considerarse realizado no domicilio social, con independencia de onde se encontre o seu presidente ou a súa presidenta.
Artigo 19.
Os conselleiros ou conselleiras
1. Os conselleiros ou conselleiras serán propostos de conformidade co previsto no artigo 183 da Lei 6/2023, do 2 de novembro, do patrimonio da Comunidade Autónoma de Galicia, ou norma que a substitúa en razón da súa competencia profesional ou xerencial, e incorporaranse ao Consello en condicións de dedicación suficiente.
2. Sen prexuízo da provisión por cooptación polo propio Consello, a súa designación e remoción realizaraas a Xunta Xeral de accionistas. Os accionistas que teñan a proporción precisa de capital social poderán facer uso da facultade da agrupación de accións previstas para tal efecto polo artigo 243 da LSC.
3. O Consello renovarase cada catro anos e os seus membros poderán ser reelixidos unha ou máis veces por períodos de igual duración máxima.
4. Os conselleiros ou conselleiras percibirán axudas de custo e indemnizacións pola súa asistencia ás reunións do Consello de Administración. As indemnizacións máximas que por asistencia lles poidan corresponder aos conselleiros ou conselleiras serán fixadas mediante acordo do Consello da Xunta, logo de informe favorable da consellería competente en materia de facenda.
Artigo 20.
Atribucións do Consello
Correspóndenlle ao Consello de Administración, con carácter xeral, cantas facultades de xestión, administración e disposición garden relación coas actividades que constitúen o obxecto social, sen máis excepcións que as que taxativamente lle reserven á Xunta Xeral de accionistas a lei ou estes estatutos.
A título meramente enunciativo e non limitativo, correspóndenlle ao órgano de administración as seguintes facultades e todo canto con elas estea relacionado, amplamente e sen limitación ningunha:
1. Representar a sociedade en xuízo e fóra del, en calquera acto e contrato, e ante toda persoa ou entidade.
2. Ditar as normas de funcionamento do propio Consello, no non previsto na lei ou nos estatutos sociais.
3. Dirixir o persoal –nomeando e separando empregados– e fixar a súa retribución. Aprobar un cadro de persoal, que incluirá os postos de persoal directivo, e os instrumentos polos cales se regulen as condicións de traballo do persoal, a subscrición de convenios colectivos, as ofertas de emprego e as bases das convocatorias de contratación de persoal que requirirán, en todo caso, informe previo e favorable dos centros directivos competentes en materia de orzamentos e función pública.
Artigo 21.
Reunións do Consello
1. O Consello reunirase no domicilio social logo de convocatoria do presidente ou presidenta ou dunha terceira parte dos conselleiros ou conselleiras no caso previsto no artigo 246.2 da Lei de sociedades de capital.
Non será precisa convocatoria previa se, estando presentes todos os conselleiros ou conselleiras en calquera lugar, deciden realizala.
2. A convocatoria do Consello será realizada polo seu presidente ou presidenta ou o que faga as súas veces. A convocatoria será cursada polo secretario ou secretaria, polo menos con setenta e dúas horas de antelación, e nela fixarase a orde dos asuntos que se tratarán. A información sobre os temas que figuren na orde do día estará á disposición dos membros en igual prazo.
3. Das sesións levantarase a acta que se poderá aprobar na propia sesión a que se refire ou na seguinte, momento a partir do cal terá forza executiva. A acta irá asinada polo presidente ou presidenta e secretario ou secretaria, e as certificacións dos acordos expediranse na mesma forma.
Artigo 22.
Acordos do Consello
1. Para que o Consello de Administración poida deliberar e adoptar acordos validamente necesitarase que concorran á reunión, presentes ou representados, a metade máis un dos seus compoñentes.
2. Os acordos adoptaranse por maioría absoluta dos conselleiros ou conselleiras concorrentes á sesión, agás nos supostos previstos no artigo 249.3 da Lei de sociedades de capital, nos cales se requirirá o voto favorable das dúas terceiras partes dos compoñentes do Consello.
A votación por escrito e sen sesión só será admitida cando ningún conselleiro ou conselleira se opoña a este procedemento.
Artigo 23.
Comisións, conselleiro delegado ou conselleira delegada e apoderamentos
O Consello, para a mellor realización dos seus fins, poderá:
1. Constituír unha ou máis comisións consultivas ou executivas, con delegación neste último caso, con carácter permanente ou temporal, de parte das súas facultades, e fixar a súa constitución, o seu contido e, de ser o caso, o regulamento para o seu funcionamento.
Presidirá tales comisións necesariamente o presidente ou presidenta do Consello, por si ou por delegación. Desempeñará as funcións do secretario ou secretaria quen o sexa do Consello de Administración.
As sesións da Comisión executiva poderán ter lugar con asistencia telemática dos seus membros ou de forma exclusivamente telemática. Nestes casos, serán de aplicación as regras previstas nos números 3 e 4 do artigo 18 destes estatutos.
Os membros da Comisión executiva percibirán axudas de custo e indemnizacións pola súa asistencia ás reunións. As indemnizacións máximas que por asistencia lles poidan corresponder aos conselleiros ou conselleiras serán fixadas mediante acordo do Consello da Xunta, logo de informe favorable da consellería competente en materia de facenda.
En concreto, de conformidade co previsto no artigo 111 da Lofaxga, mentres a sociedade estea obrigada a auditar as súas contas anuais a verificación, constituirase unha Comisión de Auditoría e Control á cal se lle atribuirán as funcións que se indican a seguir:
i) É función primordial da Comisión de Auditoría servir de instrumento e de apoio ao Consello de Administración na supervisión da información contable e financeira e os servizos de auditoría interna e externa.
ii) Para o desempeño da súa función, a Comisión de Auditoría terá as seguintes funcións, sen prexuízo daqueloutras que lle poida encomendar o Consello de Administración:
• Informar a Xunta Xeral de accionistas sobre as cuestións que nelas formulen os accionistas en materia da súa competencia.
• Propoñerlle ao Consello de Administración, para o seu sometemento á Xunta Xeral de accionistas, o nomeamento dos auditores de contas externos, así como as súas condicións de contratación, o alcance do seu mandato profesional e a revogación ou prórroga do mandato.
• Supervisar os servizos de auditoría interna.
• Coñecer o proceso de información financeira e dos sistemas internos de control, vixiando o cumprimento dos requirimentos legais e a correcta aplicación dos principios de contabilidade xeralmente aceptados.
• Manter relación cos auditores externos para recibir información sobre aquelas cuestións que poidan poñer en risco a independencia deste e calquera outro risco co preciso desenvolvemento da auditoría de contas, así como aqueloutras comunicacións previstas na lexislación de auditoría de contas e nas normas técnicas de auditoría.
iii) Serán funcións específicas para desempeñar pola Comisión de Auditoría para o mellor desempeño da súa función as seguintes:
• Supervisar o cumprimento do contrato de auditoría, procurando que a opinión sobre as contas anuais e os contidos principais do informe de auditoría sexan redactados de forma clara e precisa.
• Revisar as contas anuais.
• Avaliar os sistemas de control interno da sociedade e a súa adecuación e integridade.
• Vixiar o cumprimento dos requirimentos legais aplicables á organización e ao funcionamento societario da sociedade.
iv) A Comisión de Auditoría reunirase cada vez que a convoque o seu presidente ou presidenta, ben por propia iniciativa ou por solicitude de calquera dos seus membros.
v) En caso de ausencia ou incapacidade do presidente ou presidenta, convocaraa o vicepresidente ou vicepresidenta por solicitude de calquera dos seus membros.
vi) A Comisión de Auditoría reunirase periodicamente en función das súas necesidades.
vii) Quedará validamente constituída cando concorran á reunión, presentes ou representados, polo menos a metade dos seus membros.
viii) Os acordos da Comisión de Auditoría adoptaranse por maioría dos concorrentes.
ix) A Comisión de Auditoría poderá requirir a presenza nas súas reunións daqueles directivos que considere necesario, e do auditor externo da sociedade. Ademais, poderá recadar o asesoramento de expertos externos.
x) A Comisión de Auditoría estará integrada por un número de entre tres e cinco conselleiros ou conselleiras.
Así mesmo, poderá constituírse unha Comisión executiva ou Comité de Dirección que estará integrado por un máximo de catro conselleiros ou conselleiras.
2. Delegar, tamén con carácter permanente ou temporal, determinadas funcións nun ou varios conselleiros ou conselleiras delegados, que deberán de ser membros do Consello.
3. Nomear os coordinadores das unidades territoriais.
Artigo 24.
Do presidente ou presidenta do Consello de Administración, vicepresidente ou vicepresidenta e secretario ou secretaria
1. Correspóndelle ao presidente ou presidenta do Consello de Administración:
a) A representación da sociedade e do seu consello de administración.
b) A inspección de todos os servizos da sociedade e a vixilancia do desenvolvemento da actividade social, con facultade de pedir información a calquera órgano social e asistir con voz ás súas reunións.
c) Velar polo cumprimento destes estatutos en toda a súa integridade.
d) Convocar e presidir o Consello de Administración fixando a súa orde do día, propoñer directrices de actuación, dirixir as súas deliberacións e velar pola execución dos seus acordos.
e) Propoñerlle ao Consello de Administración a creación e disolución de órganos sociais, e o nomeamento, remoción e atribución do persoal directivo da sociedade.
f) Visar as certificacións que expida o secretario ou secretaria e asinar con el as actas das reunións.
g) Exercer as facultades que lle delegue o Consello de Administración.
2. O Consello poderá designar de entre os seus membros un vicepresidente ou vicepresidenta que substitúa o presidente ou presidenta no caso de vacante temporal, ausencia, enfermidade, incompatibilidade ou calquera outro impedimento lexítimo.
Na súa falta, exercerá tales funcións o conselleiro ou conselleira máis antigo ou antiga e, de ser o caso, o de máis idade.
3. O secretario ou secretaria do Consello será designado por este e participará nas súas reunións con voz, pero sen voto, cando non sexa conselleiro ou conselleira.
No caso de ausencia, vacante, enfermidade, incompatibilidade ou imposibilidade de calquera outro tipo, será substituído nas súas funcións polo vicesecretario ou vicesecretaria que, de ser o caso, designase o Consello. Na súa falta, polo conselleiro ou conselleira máis recente e, de ser o caso, polo de menor idade.
Artigo 25.
Exercicio económico
O exercicio económico da sociedade coincidirá co ano natural. Por excepción, o primeiro exercicio social comprenderá desde a data de inicio das operacións sociais ata o 31 de decembro do ano en curso.
Artigo 26.
Prazo para a formulación das contas anuais
1. No prazo de tres meses, contados a partir do peche do exercicio social, o Consello de Administración formulará as contas anuais, o informe de xestión e a proposta de aplicación do resultado, aténdose ao establecido no artigo 253 da LSC.
2. As contas anuais, integradas polo balance, a conta de perdas e ganancias, o estado de cambios no patrimonio neto, un estado de fluxos de efectivo e a memoria, formarán unha unidade, e deberán ser redactadas con claridade e mostrar a imaxe fiel do patrimonio, da situación financeira e dos resultados da sociedade, de conformidade co disposto na LSC e no Código de comercio.
3. Para o suposto de que, como consecuencia do informe dos auditores de contas a que se refira o artigo seguinte, o Consello de Administración se vexa obrigado a alterar as contas anuais, deberase levar a efecto no prazo de quince días contado desde que o dito informe conste en poder do Consello.
Artigo 27.
Verificación das contas anuais
1. As contas anuais, así como o informe de xestión, serán en todo caso obxecto de revisión por auditores de contas nomeados de acordo co disposto na lei.
2. A Xunta Xeral dispoñerá o necesario para o seu nomeamento, determinando no acordo que adopte para o efecto o número de auditores e o período de tempo durante o que exercerán as súas funcións, todo dentro dos límites e cos requisitos establecidos no artigo 264 da LSC. Así mesmo, establecerá os criterios para a súa retribución.
Artigo 28.
Aprobación das contas
1. As contas anuais, xunto co informe dos auditores de contas, someteranse para a súa aprobación á Xunta Xeral de accionistas convocada para o efecto no prazo previsto polo artigo 13 destes estatutos.
2. A partir da convocatoria da Xunta Xeral, os accionistas poderán obter da sociedade, para o seu exame, os documentos a que se refire o número anterior, o que así se fará constar expresamente naquela.
Artigo 29.
Aplicación do resultado
Na aplicación do resultado do exercicio, a proposta do Consello de Administración e o acordo da Xunta Xeral deberán aterse ao establecido no artigo 273 e seguintes da LSC.
Artigo 30.
Transformación, fusión, escisión e disolución
1. A transformación, o fusión ou a escisión da sociedade producirase na forma que establece o Real decreto lei 5/2023, do 28 de xuño, de transposición de directivas da Unión Europea en materia de modificacións estruturais das sociedades mercantís, e require autorización previa do Consello da Xunta, de conformidade co previsto no artigo 105 da Lofaxga.
2. A sociedade disolverase polas causas e na forma que establece o vixente texto refundido da Lei de sociedades de capital. O acordo de disolución deberá contar coa autorización previa do Consello da Xunta, por proposta da consellería competente en materia de facenda. A condición de liquidador corresponderalles ás persoas designadas pola Xunta Xeral da sociedade ou, na súa falta, aos compoñentes do Consello de Administración, con exclusión por sorteo dun deles, se o número de compoñentes do Consello for par no momento de acordarse a disolución.
Artigo 31.
Patrimonio e recursos económicos
1. Constitúen o patrimonio da empresa pública os bens que lle sexan adscritos do patrimonio da Comunidade Autónoma de Galicia para o cumprimento dos seus fins, e os bens e dereitos de calquera natureza que produza ou adquira con cargo aos seus recursos propios.
2. Os bens do patrimonio da Comunidade Autónoma de Galicia que poidan ser adscritos ou cedidos á empresa pública conservan a súa titularidade e cualificación xurídica orixinais, e correspóndelle a ela administralos e explotalos consonte a normativa reguladora do patrimonio da Comunidade Autónoma de Galicia.
3. Os recursos económicos da empresa pública estarán constituídos:
a) Pola venda e explotación dos bens que compoñen o seu patrimonio.
b) Polas asignacións orzamentarias da Xunta de Galicia e dos seus organismos autónomos e outros entes dependentes.
c) Polas subvencións, as achegas voluntarias ou as doazóns que lle conceda calquera persoa pública ou privada.
d) Polos ingresos obtidos por operacións de crédito.
e) Polas remuneracións derivadas da prestación de servizos ou pola realización de actuacións que lle sexan encargadas.
f) Por calquera outro que lle corresponda de conformidade coas leis.
Artigo 32.
Réxime financeiro, orzamentario e de control
De conformidade co previsto no artigo 103 da Lofaxga, o réxime orzamentario, económico-financeiro, de contabilidade e de control da sociedade será o establecido na lexislación de réxime financeiro e orzamentario da Comunidade Autónoma de Galicia e, en concreto, no texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, e a súa normativa de desenvolvemento.
Artigo 33.
Competencias da consellería competente en materia de facenda
Serán en todo caso competencia da consellería competente en materia de facenda o exercicio das funcións relativas á tutela financeira e ao control patrimonial da empresa pública, de conformidade co disposto na Lei de réxime financeiro e orzamentario, e na Lei do patrimonio e no seu regulamento.
Artigo 34.
Réxime de persoal
O réxime xurídico do persoal da sociedade rexerase polo disposto na disposición adicional primeira do Estatuto básico do empregado público, na normativa autonómica que a desenvolva e polas seguintes regras:
a) A sociedade elaborará un cadro de persoal que incluirá os postos do seu persoal directivo e que será aprobado polo Consello de Administración, logo de informe favorable dos órganos directivos da Administración autonómica competentes en materia de orzamentos e da función pública.
b) Á selección do persoal incluído no dito cadro, excepto o directivo, seranlle de aplicación as disposicións da lexislación galega sobre emprego público relativas a:
• Composición e funcionamento dos tribunais ou Comisión de Selección.
• Bases das convocatorias.
• Probas de selección.
c) A subscrición de contratos laborais de duración determinada, así como a contratación de persoal directivo, realizarase de conformidade co previsto nas alíneas c) e d) do artigo 110 da Lofaxga.
d) Os instrumentos polos cales se regulen as condicións de traballo do persoal, a subscrición dos convenios colectivos, as ofertas de emprego e as bases das convocatorias de contratación de persoal serán aprobados polo Consello de Administración e requirirán, en todo caso, informe previo e favorable dos centros directivos competentes en materia de orzamentos e de función pública.
Artigo 35.
Réxime de contratación
O réxime de contratación da sociedade axustarase ao establecido na Lei 9/2017, de contratos do sector público, ou norma que a substitúa, así como na súa normativa de desenvolvemento.
Artigo 36.
Cuestións e diverxencias
Para toda cuestión ou diverxencia que poida xurdir entre a sociedade e os seus accionistas, ou entre estes como tales ou co Consello de Administración, tanto no período de vixencia da sociedade, como no da liquidación, as partes, con renuncia ao seu propio foro, sométense ao dos xulgados e tribunais do domicilio social.